Document ID: 32005D0497

A BIZOTTSÁG HATÁROZATA
(2005. július 12.)
a Bolgár Köztársaságból származó halászati termékek behozatalára vonatkozó különleges feltételek megállapításáról szóló 2002/472/EK határozat módosításáról
(az értesítés a C(2005) 2454. számú dokumentummal történt)
(EGT vonatkozású szöveg)
(2005/497/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre (1) és különösen annak 11. cikke (1) bekezdésére,
mivel:
(1)
A Bolgár Köztársaságból származó halászati termékek behozatalára vonatkozó különleges feltételek megállapításáról szóló 2002/472/EK bizottsági határozat (2) előírja, hogy a halászati termékek Bulgáriából történő behozatalára feljogosított létesítmények és hajók jegyzékének új létesítményekkel vagy hajókkal történő kiegészítése előtt a Bizottság szakértőinek új helyszíni ellenőrzést kell végrehajtaniuk
(2)
A 2002/472/EK határozat azt is előírja, hogy a fizikai ellenőrzések gyakoriságának a 94/360/EK bizottsági határozatban (3) megállapított csökkentése nem alkalmazható a Bulgáriából behozott halászati termékekre.
(3)
A Bizottság szakértői által végzett legújabb helyszíni ellenőrzés rámutatott, hogy Bulgária most már teljesíti a Közösségben alkalmazottakkal legalább azonos szintű egészségügyi garanciák biztosításához szükséges feltételeket. Ennek fényében helyénvaló csökkenteni a fizikai ellenőrzések gyakoriságát, új létesítményeket felvenni a jegyzékbe, és a jegyzék jövőbeli módosításaira alkalmazni a 95/408/EK tanácsi határozat (4) 5. cikkében meghatározott eljárást.
(4)
A 2002/472/EK határozatot ezért ennek megfelelően módosítani kell.
(5)
A szükséges átmeneti időszak biztosítása érdekében célszerű, hogy ez a határozat az Európai Unió Hivatalos Lapjában történő kihirdetésétől számított 45 nap elteltével legyen alkalmazandó.
(6)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/472/EK határozat a következőképpen módosul:
1.
a 4. és az 5. cikket el kell hagyni;
2.
az I. és a II. melléklet helyébe az e határozat mellékletében megállapított szöveg lép.
2. cikk
Ezt a határozatot 2005. augusztus 28-tól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2005. július 12-én.

Labels: 0
3
18
6